CELEX: 32015D2348
Language: da
Date: 2015-12-10 00:00:00
Title: Rådets gennemførelsesafgørelse (EU) 2015/2348 af 10. december 2015 om ændring af gennemførelsesafgørelse 2013/53/EU om bemyndigelse af Kongeriget Belgien til at indføre en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem

16.12.2015   
            
            
               DA
            
            
               Den Europæiske Unions Tidende
            
            
               L 330/51
            
         RÅDETS GENNEMFØRELSESAFGØRELSE (EU) 2015/2348
   af 10. december 2015
   om ændring af gennemførelsesafgørelse 2013/53/EU om bemyndigelse af Kongeriget Belgien til at indføre en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, og særlig artikel 291, stk. 2,
   under henvisning til Rådets direktiv 2006/112/EF af 28. november 2006 om det fælles merværdiafgiftssystem (1), særlig artikel 395, stk. 1,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               I henhold til artikel 285 i direktiv 2006/112/EF kan de medlemsstater, som ikke har benyttet artikel 14 i Rådets andet direktiv 67/228/EØF (2), indrømme afgiftsfritagelse til afgiftspligtige personer, hvis årlige omsætning ikke overstiger 5 000 EUR.
            
         
               (2)
            
            
               Ved Rådets gennemførelsesafgørelse 2013/53/EU (3) fik Kongeriget Belgien som fravigelse tilladelse til indtil den 31. december 2015 at indrømme momsfritagelse til afgiftspligtige personer, hvis årlige omsætning ikke overstiger 25 000 EUR. Denne foranstaltning fritager disse afgiftspligtige personer for alle eller nogle af de forpligtelser, der vedrører moms, og som er omhandlet i afsnit XI, kapitel 2-6, i direktiv 2006/112/EF. Belgien har ikke gjort brug af den tilladte tærskel, men har fra den 1. april 2014 anvendt en tærskel på 15 000 EUR.
            
         
               (3)
            
            
               Ved breve registreret i Kommissionen den 15. juli 2015 og den 20. august 2015 anmodede Belgien på ny om tilladelse til at anvende en tærskel for fritagelse på 25 000 EUR.
            
         
               (4)
            
            
               I overensstemmelse med artikel 395, stk. 2, andet afsnit, i direktiv 2006/112/EF underrettede Kommissionen ved brev af 3. september 2015 de øvrige medlemsstater om Belgiens anmodning. Ved brev af 4. september 2015 meddelte Kommissionen Belgien, at den rådede over alle de oplysninger, den fandt nødvendige for at kunne vurdere anmodningen.
            
         
               (5)
            
            
               De oplysninger, der er tilvejebragt af Belgien, indikerer; at yderligere 18 942 afgiftspligtige personer er omfattet af anvendelsen af den forhøjede tærskel på 15 000 EUR, og at det har ført til en anslået reduktion af statens momsindtægter på ca. 0,0188 % i 2014.
            
         
               (6)
            
            
               Eftersom den anvendte tærskel har medført en begrænsning af momsforpligtelserne for de mindste virksomheder, der ikke har valgt at være underlagt den almindelige momsordning i henhold til artikel 290 i direktiv 2006/112/EF, bør Belgien gives tilladelse til at anvende en tærskel på 25 000 EUR, da det ville kunne indebære en yderligere begrænsning af momsforpligtelserne for små virksomheder. Dette ville være i overensstemmelse med målsætningerne i Kommissionens meddelelse af 25. juni 2008 med titlen »Tænk småt først — En »Small Business Act« for Europa«.
            
         
               (7)
            
            
               Ifølge Belgien vil den fravigende foranstaltning kun i ubetydelig grad påvirke de samlede indtægter fra afgifter, der opkræves ved det endelige forbrug.
            
         
               (8)
            
            
               Den fravigende foranstaltning vil ikke få negativ indvirkning på Unionens egne indtægter hidrørende fra moms, idet Belgien foretager en kompensationsberegning i henhold til artikel 6 i Rådets forordning (EØF, Euratom) nr. 1553/89 (4).
            
         
               (9)
            
            
               Gennemførelsesafgørelse 2013/53/EU bør derfor ændres —
            
         VEDTAGET DENNE AFGØRELSE:
   Artikel 1
   I artikel 2, stk. 2, i gennemførelsesafgørelse 2013/53/EU ændres datoen »den 31. december 2015« til »den 31. december 2018«.
   Artikel 2
   Denne afgørelse er rettet til Kongeriget Belgien.
   
      Udfærdiget i Bruxelles, den 10. december 2015.
      
         
            På Rådets vegne
         
         F. BAUSCH
         
            Formand
         
      
   
   
      (1)  EUT L 347 af 11.12.2006, s. 1.
   
      (2)  Rådets andet direktiv 67/228/EØF af 11. april 1967 om harmonisering af medlemsstaternes lovgivning om omsætningsafgifter — Det fælles merværdiafgiftssystems struktur og de nærmere regler for dets anvendelse (EFT 71 af 14.4.1967, s. 1303/67).
   
      (3)  Rådets gennemførelsesafgørelse 2013/53/EU af 22. januar 2013 om bemyndigelse af Kongeriget Belgien til at anvende en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem (EUT L 22 af 25.1.2013, s. 13).
   
      (4)  Rådets forordning (EØF, Euratom) nr. 1553/89 af 29. maj 1989 om den endelige ordning for ensartet opkrævning af egne indtægter hidrørende fra merværdiafgiften (EFT L 155 af 7.6.1989, s. 9).